title: "Guinea"
text: "Guinea [gi\u02c8ne\u02d0a], amtelk det Republiik Guinea (\u00fc\u00fcb Fraans\u00f6\u00f6sk: La Guin\u00e9e [gi\u02c8ne] an R\u00e9publique de Guin\u00e9e) as en stoot uun a waast faan Aafrika. Uun a nuurdwaast leit Guinea-Bissau, uun a nuurd Seenegal, uun a nuurd an nuurduast Maali, uun a s\u00fc\u00fcduast Elfenbiank\u00fcst, uun a s\u00fc\u00fcd Libeeria an uun a s\u00fc\u00fcdwaast Sierra Leone. At lun hee 10.523.261 lidj (2014). At hoodsteed as Conakry\n\nGeografii\n\nGeograafisk Laag \nGuinea leit twesken 12\u00b0 41' an 07\u00b0 12' (faan a nuurd tu a s\u00fc\u00fcd) an 15\u00b0 03' an 7\u00b0 45' (faan a waast tu a uast). At lun as amanbi so grat \u00fc\u00fcs Tjiisklun.\n\nAt lun dialt grensen m\u00e4 seeks lunen. Det lingst grens (1062 km) faan Guinea wurt m\u00e4 Maali an det kurtst (363 km) m\u00e4 Seenegal diald. At lun dialt uk en 816 km lung grens m\u00e4 Elfenbiank\u00fcst, en 794 km lung m\u00e4 Sierra Leone, en 590 km lung m\u00e4 Libeeria an en 421 km lung m\u00e4 Guinea-Bissau.\n\nLunskap\n\nBerger\nBerger uun Guinea san: de Nimba Berig (of de Richard-Molard Berig; 1752 m), de Kakoulima Berig (1011 m), de Kambo Berig (836 m), de Belakaniar\u00e9 Berig (751 m), de Bonkoui Berig (719 m), de Kankhar\u00e9 Berig (682 m), de Mo\u00efnahi Berig (681 m), de Sinbann Berig (654 m), de Dandomakhour\u00e9 Berig (642 m) an de Taban Berig (630 m).\n\nStruumer\nIan faan d\u00f6n grat struumer faan Aafrika, de Niger Struum, hee sin hood uun Guinea, nai bi a grens m\u00e4 Sierra Leone. Bistruumer faan deheer struum san: de Mafou Struum, de Niantan Struum, de Milo Struum, de Dion Struum an de Sankarani Struum. D\u00f6nheer al bistruumer haa h\u00f6rens h\u00f6\u00f6d uk uun Guinea. De Sankarani Struum leept iin uun de Niger Struum uun Maali. \u00d6ler struumer uun Guinea san: de Kogon Struum, de Konkour\u00e9 Struum (en bistruum as de Kakrima Struum), de Tomin\u00e9 Struum, de Koulountou Struum, de Gambi\u00e9 Struum, de Bafing Struum, de Bakoy Struum an de Loffa Struum.\n\nIndialing faan Ferwalting \nGuinea hee aacht regiuunen, wat iin uun prefekt\u00fc\u00fcren diald wurd.\n\nBef\u00f6lkring\n\nSpriiken\nDet amtelk spriik faan Guinea as Fraans\u00f6\u00f6sk an 40% faan\u2019t bef\u00f6lkring spreecht Fula.\n\nHistoore\nAt lun, iar en fraans\u00f6\u00f6sk kolonii, wurd 1958 suwereen. De iarst president faan 1958 tu 1984 wiar Ahmed S\u00e9kou Tour\u00e9, diar 1960 sin Demokraatisk Partei faan Guinea (Parti d\u00e9mocratique de Guin\u00e9e of PDG) tu iansig legaal partei uun't lun ferklaaret an faan do uun \u00fc\u00fcs diktaator regiaret. Tour\u00e9 bleew president bit dat hi 26. Marts 1984 uun d\u00f6n Ferianigt Stooten uun en hartslach stoorew. Premier-minister Louis Lansana Beavogui wurd do stelfertreeden president, man wurd 3. April 1984 uun en putsch st\u00f6rtet. A putsch wiar letjet st\u00fcnjen f\u00f6\u00f6r a wool faan en nei feerer faan det poliitisk b\u00fcroo faan det PDG. Beavogui, diar en naar frinj faan Tour\u00e9 wiar, wurd faan d\u00f6n miast lidj ufteft, dat hi san efterfulger wurd ded. Lansana Cont\u00e9, f\u00f6\u00f6rmaan faan't armee, wurd do president. Cont\u00e9 bleew uk president ap tu sin duas 23. Deetsember 2008. Kurt diarefter wiar en \u00f6ler putsch an wurd Moussa Dadis Camara president. Camara sin presidentskap kaam tu aanj, iar hi 3. Deetsember 2009 uun en atentaat ferwundet wurd. Do wurd S\u00e9kouba Konat\u00e9 president. Hi wurd m\u00e4't bereding f\u00f6r d\u00f6n 2010 presidentskapswoolen be\u00fc\u00fcbdraanjen. D\u00f6n iarst frei presidentskapswoolen wiar 27. J\u00fc\u00fcne 2010 (det iarst runde) an 7. Nofember (det naist runde) an Alpha Cond\u00e9 wurd tu a president weelet.\n\nAt jaft sant de 5. September 2021 en putsch oner Oberst Mamadi Doumbouya. A putschisten haa a president Alpha Cond\u00e9 nimen and Doumbouya hee ham tu de nei president ferklaaret. Det as tu tidj (de. 6 September) ei was, wer at regiaring faan a putschisten fol kontrol auer't lun haa.\n\nPolitiik\nGuinea as en republiik. At president sant 2010 as Alpha Cond\u00e9.\n\nB\u00fctjenpolitiik\nGuinea as lasmoot faan d\u00f6n Feriand Natschuunen sant 12. Deetsember 1958.\n\nWiartskap\nAt weering faan't lun as de Guineeisk Nakfa, wat faan det Sentraalbeenk faan det Republiik faan Guinea \u00fctjbroocht wurt.\n\nKwelen\n\nGuinea"